Općenito o

opisnomu ocjenjivanju

Bilješke o praćenju učenikova rada trebaju biti poticajne i

konstruktivne kako bi podigle učenikovo samopouzdanje i potakle

ga na daljnji napredak u radu.

Potrebno je zapisati nadnevak pri svakom unošenju opisne

ocjene jer se time otvara mogućnost usporedbe učenikova

napredovanja ili zaostajanja.

Bilježi se ono što je važno i što može koristiti u daljnjemu

praćenju i pedagoškomu tretmanu učenika.

U prvomu planu treba isticati:

• učenikov uspjeh i pozitivna obilježja

• aktivnosti u kojima je uspješan

• sadržaje za koje je više zainteresiran

• aktivnosti u kojima se najviše ističe i postiže najbolje

rezultate.

Potrebno je ukazati na učenikovu kreativnost i originalnost te

snalaženje u rješavanju problema.

Potrebno je ukazivati na osposobljenost učenika za samostalnost

u radu:

• samostalan je

• potreban mu je poticaj

• potreban mu je stalan nadzor

• potrebna mu je pomoć

• uz vođenje može biti uspješan.

Treba istaknuti uspjehe postignute u školskim, županijskim i

drugim natjecanjima ili uspjehe u međurazrednim relacijama:

• ostvario najveći broj bodova u …

• ostvario najmanji broj pogrješaka u …od svih učenika

5.a i 5.b razreda

• napisao najbolju školsku/domaću zadaću itd.

Treba ukazati na motiviranost i razvoj interesa te stupanj

napredovanja u odnosu na početak školske godine.

Opisna ocjena treba upućivati i na ono što još treba razvijati.

Ako već moramo zapisati ono što nije dobro, tada biranim

riječima treba ukazati na ono što je potrebno učiniti da bi se

postojeće stanje popravilo i poboljšalo.

Sastavnice

opisnoga praćenja

**Učenik može učiti:**

• s lakoćom

• s razumijevanjem

• bez razumijevanja

• usvajajući sadržaje bez razumijevanja i mogućnosti

praktične primjene.

**Interes i pažnja učenika za rad na satu mogu biti:**

• izraziti

• veoma dobri

• dobri

• slabi

• pojačani za rad u skupini

• nedovoljni za rad u skupini.

**Učenik tijekom sata:**

• pozorno sluša

• usredotočen je na rad

• odsutan je duhom

• zaokupljen je drugim aktivnostima.

**Radni tempo učenika može biti:**

• visok

• umjeren

• promjenjiv

• nizak.

**Samostalnost, radne navike, zalaganje učenika:**

• radi samostalno

• redovito izvršava zadatke

• marljiv

• izrazito marljiv

• ulaže napor i trudi se postići što više

• radi brzo, točno i sigurno

• uporan i ustrajan

• uredno, točno i na vrijeme izvršava zadatke

• otežano rješava zadatke

• potrebno ga je poticati u radu

• otežano poštuje rokove za izvršenje zadatka

• zanemaruje radne obveze

• sklon je izbjegavanju obveza

• brzo se zamori/zasiti radom

• lako odustaje od zadataka

• nedostaje mu radni zamah

• treba uložiti više truda

• prekida rad prije dovršetka

• dovršava rad unatoč teškoćama na koje nailazi

• brzo posustaje

• lako se zamara i odustaje

• treba razvijati temeljitost i ustrajnost u radu

• katkad izbjegava obveze

• treba redovitije izvršavati svoje obveze

• radi samo uz poticaj.

**Učenikovo je prethodno/sadašnje znanje:**

• temeljito

• sustavno

• trajno

• prošireno dodatnim izvorima (učenikove sklonosti

samostalnomu radu).

**Učenik:**

• bez teškoća rješava problemske zadatke

• uči s razumijevanjem i ima razvijeno logičko zaključivanje

• s lakoćom odvaja bitno od nebitnoga

• vješto prelazi s jedne aktivnosti na drugu

• sposoban je za samostalno učenje sadržaja

• samostalno izvodi pravila i zaključke

• rado uči uspoređivanjem i otkrivanjem novoga

• posvećuje pažnju zadatku

• usvaja s potpunim razumijevanjem i na razini samostalne

primjene

• voli rad u skupini

• aktivan prilikom učenja novoga gradiva

• uči s razumijevanjem i svjesno usvaja znanje

• s lakoćom pristupa rješavanju, ali zbog brzine često/

katkad griješi

• postiže izvrsne/vrlo dobre/dobre/zadovoljavajuće/

minimalne rezultate u odnosu na predviđena postignuća

• primjenjuje naučeno u praksi

• otežano rukuje priborom za tehničko crtanje pa bi trebalo

posvetiti više pozornosti vježbanju

• pokazuje slabu motiviranost za spoznavanje novih

sadržaja

• prepoznaje pojavu, ali je u primjeni nesiguran

• znanje primjenjuje s djelomičnim razumijevanjem

• nije samostalan u radu, ali ulaže napor pa uz poticaj i

vođenje može biti uspješan

• uz primjeren napor mogao bi biti uspješan u usvajanju

sadržaja iz …

• odustaje kad treba uložiti veći trud

• ne napreduje u usvajanju novog gradiva jer nije

dovoljno uporan i temeljit u radu

• dovršava rad unatoč teškoćama na koje nailazi

• darovit je, marljiv i uporan, zainteresiran za usvajanje

novih sadržaja te aktivan na satu

**Učenik bi trebao:**

• uporno razvijati vještine i radne navike i ulagati više strpljenja u rad

• ulagati više napora u usvajanje novih… sadržaja

• aktivnije pratiti nastavu i sudjelovati u radu

• redovitije pisati domaće zadaće.

**Kakvi mogu biti učenici**

U članku *Nastava usmjerena učeniku* objavljenome u časopisu

*Metodički profili* (broj 5, Zagreb, 2007., str. 36 – 38) dr. sc*.*

Zrinka Jelaska piše o vrstama učenika i njihovim obilježjima kako

bi ih učitelji mogli jednostavnije prepoznavati.

Učiteljima to može olakšati pripremanje različitih suvremenih

aktivnosti za nastavu tehničke kulture, odabir oblika rada te

njihove zastupljenosti na satu kako bi svatko barem u dijelu sata

bio uključen na njemu najprikladniji način.

**Ovisni učenici ili učenici skloni autoritetima**

S dosadašnjim tipom nastave u kojemu je učitelj bio u središtu

savršeno su zadovoljni učenici koji su skloni autoritetima.

Nazivaju se i *ovisnim učenicima* (kao suprotnost *neovisnima*).

Oni najbolje uče kad im učitelj sve objasni, i to tako da to mogu

zapisati u bilježnice. Stoga vole i da nastavnik piše po ploči.

Najradije uče samo iz bilježnice. Žele da im se kaže što da rade

pa uče i iz udžbenika ako to učitelji od njih traže. Najbolji učenici

uče i iz drugih izvora ono što su im učitelji preporučili, a vrlo su

vješti u bilježenju.

*Ovisni učenici* vole jednoznačne odgovore, jednoznačna

rješenja, jasne upute za izvršavanje zadataka. Traže autoritet

nastavnika, često nisu jako znatiželjni i skloni su učiti samo ono

što se mora. Učitelja i suučenike žele poglavito kao podršku.

Ovakvi učenici dobro se slažu s autoritativnim učiteljima koji

sami žele biti u središtu nastave i glavni izvor znanja svojih

učenika. To znači da je tradicionalna nastava za dio učenika

(i učitelja) zapravo najbolji način nastave prilagođene učeniku.

Jasno je i da će iz redova takvih učitelja i učenika (dakle i

roditelja sličnih sklonosti) biti velik broj onih kojima se ne

sviđaju promjene i koji ih zdušno napadaju. Sa svoga stajališta i

sa stajališta ljudi sličnih njima, s potpunim pravom, osobito ako

nisu uočili da postoje sasvim drugačije vrste učenika.

**Nezainteresirani učenici**

Neki učenici jednostavno nisu zainteresirani za tehničku kulturu (op.

ur.) kao predmet, njegove sadržaje, ili čak nastavu općenito. Oni

nerado surađuju bilo s učiteljem, bilo sa suučenicima. Kako ne

vole ni redovnu nastavu, još manje vole dodatne zadatke, ispite.

Bitno im je samo da udovolje najnužnijim zahtjevima i dobiju

ocjenu, bez obzira bio im cilj samo prolazna ocjena, dobar ili odličan. Njih ni malo ne oduševljava dobro pripremljena nastava.

A predani i oduševljeni učitelji mogu im biti čak i izrazito odbojni

jer ih već samim svojim pristupom suočavaju s nečim što ne

žele. Draži su im ravnodušni ili nezainteresirani učitelji koji će se

zadovoljiti samo s najnužnijim kojim će doseći željenu ocjenu.

Dobro je znati da postoje nezainteresirani učenici koje nije

moguće promijeniti jer to sami ne žele iako ih, srećom, obično

nema mnogo. Naime, učitelji se mogu slomiti bezuspješno

pokušavajući doskočiti nezainteresiranim učenicima. Na početku

ih učiteljima nije lako prepoznati jer su svjesni da se često pod

maskom nezainteresiranosti kriju učenici kojima pristup nije

prikladan ili imaju drugu vrstu poteškoća, npr. jezične, osjetilne.

Važno je razlikovati prave *nezainteresirane* učenike i one koji su

samo naizgled takvi kako bi se ovim drugim mogli ponuditi njima

primjereni načini poučavanja.

**Prodorni učenici**

*Prodorni učenici* na nastavi se natječu za ocjenu ili pažnju

učitelja, uče da budu bolji od drugih ili da ih

učitelj zapazi, možda i da im pokaže posebnu sklonost.

Nastavu doživljavaju kao situaciju u kojoj uvijek moraju pobijediti.

Često na nastavi postavljaju pitanja, redovito žele nešto komentirati,

dopuniti učitelja i druge učenike ili im se suprotstaviti. Žele biti

voditelj u raspravi, vođa skupine u projektnoj nastavi, glavni u paru.

Najdraži im je oblik vrjednovanja za njih same samovrednovanje

(u kojemu su, razumije se, redovito izrazito uspješni). Za ostale

je dobro učeničko vrjednovanje, po mogućnosti tako da ih upravo

oni vrjednuju. Dobra je strana takvih učenika za nastavnika to što

uglavnom uopće nisu zahtjevni u odnosu na metode poučavanja

ni aktivnosti na satu, samo ako se mogu isticati. Stoga od učitelja

zahtijevaju vještine kojima će ih usmjeravati i utišavati pružajući

im osjećaj da su uspješni, ali ne na račun ostalih učenika i

cjelokupnoga rada u razredu.

**Neovisni učenici**

*Neovisni* učenici sigurni su u svoje sposobnosti i najviše se

pouzdaju u svoje odluke. Stoga uče sadržaje koje smatraju

važnima. Iako slušaju tuđe zamisli, vole slobodu u razmišljanju i

samostalan rad. Vole samostalno učiti vlastitim ritmom. Katkad

na nastavi djeluju nezainteresirano, mogu pokazivati i vrlo

loše rezultate u tradicionalnim pristupima ako ih se ne prepozna.

No učitelji se mogu vrlo ugodno iznenaditi kada neovisnim

učenicima, posebno pojedincu, povjere samostalan projekt

i dopuste mu da ga sami osmisle. Ishod može biti sjajan.

*Neovisni učenici* vole probleme u kojima iskazuju vlastiti stav

i učenike kao središte nastave. Smatraju samovrjednovanje

najboljim oblikom vrjednovanja. Neki od neovisnih učenika

povremeno mogu uključiti ponekoga drugog i svoj rad, ali tako

da ga sami odaberu. No mnogi najčešće vole raditi posve sami.

Učitelji koji su i sami skloni neovisnosti posebno cijene neovisne

učenike, jednako tako i učitelji koji nisu skloni autoritarnome

pristupu.

**Suradljivi učenici**

*Suradljivi* učenici razred doživljavaju kao mjesto učenja

sadržaja, ali i društvenoga međudjelovanja. Vole rad u skupini,

skupne projekte. Na nastavi najradije rade u malim skupinama

sastavljenim od različitih suučenika jer vole i raspravljati i

raditi s drugima, bili oni istomišljenici ili ne bili. Vole da ih

suučenici vrjednuju, čak i da im oni predlažu konačnu ocjenu.

Najbolje uče iznoseći svoje zamisli učitelju i drugim učenicima.

Drugim riječima, radije uče od drugih i s drugima nego sami.

 Ako su i nezainteresirani za pojedinu temu, rad u skupini može

ih potaknuti da se zainteresiraju i ostvare postignuća s njom

povezana time što ih se uključi u skupinu. Druželjubivi učitelji

suradljive učenike smatraju najprikladnijom vrstom učenika,

posebno one koji imaju visoko razvijene društvene sposobnosti i

ovladali su vještinama sporazumijevanja.

**Sudjelni učenici**

*Sudjelni* učenici sudjeluju kad im se kaže, vole učiti nastavne

sadržaje, sami preuzimaju odgovornost za uspjeh pojedinih

zadataka i aktivnosti. Vole lekcije s raspravama, zadatke s

čitanjem, objektivne testove i sastavke. Vole učitelje koji

sustavno raščlanjuju i povezuju građu. Slični su suradljivima po

tome što vole skupni rad ili rad u paru, vole raditi i s učenicima

i s učiteljem, tako i najbolje uče. No više ih zanima obavljanje

samoga zadatka od druženja i raspravljanja s drugima. Stoga

su im često glavno mjerilo uspjeha dobro obavljeni zadatci,

pa su im u ovisnosti o njima podjednako dragi različiti oblici

vrjednovanja, bilo da ih vrjednuje učitelj, drugi učenici ili oni

sami. Nadasve cijene i vanjsko vrjednovanje ako ga doživljavaju

kao posve objektivno. *Sudjelne* učenike posebno cijene učitelji

koji vole obavljene zadatke i mjerljive uspjehe.